
Az amatőr labdarúgó bajnokságokban működő játékvezetők teljesítményének összehasonlító vizsgálata az UEFA oktatási tesztjén 
A labdarúgásban, mint globális sportágban fontos a játékszabályok egységes alkalmazása. A sportág játékszabályai objektívek, azonban a mérkőzéseken előforduló szituációk beillesztése a játékszabályokba már erősen szubjektív alapon történik. A játékvezetőknek minden osztályban azonosan kell alkalmazniuk a játékszabályokat, és egységesen kell megítélniük a mérkőzéseken történő eseményeket. Az UEFA minden évben elkészíti a hivatalos oktatási segédanyagát, amelynek egyik részében ajánlásokat tesz többek között a párharcok megítélésre, a les szabály alkalmazására, az együttműködésére, stb., hogy a játékvezetők milyen ítéletet, és fegyelmezési szankciót alkalmazzanak a mérkőzéseken.
Jelen kutatásunk során a hivatalos, UEFA által készített DVD segédanyagot használtuk. Vizsgálatunkban arra voltunk kíváncsiak, hogy az amatőr – megyei - bajnokságokban működő játékvezetők hogyan ítélik meg az egyes szituációkat.
A kutatási témánk Bartha Csaba (2006, 2008), Carlo Castagna (1999, 2001, 2002, 2003), illetve Stefano D’Ottavio (2001) vizsgálataira alapszik, akik vizsgálták többek között a játékvezetők szakmai felkészültségét, valamint a labdarúgók szabályismeretét is. Vizsgálatunk közvetlen előzménye Dolnegó Bálint és Bartha Csaba A labdarúgó edzők játékszabály-ismeretének összehasonlító vizsgálata című TDK munkája.

Kutatásunk előtt feltételeztük, hogy a magasabb kerettagsággal rendelkező játékvezetők magasabb pontszámot érnek el az UEFA teszten. Feltételeztük, hogy a teszten elért eredményt nem befolyásolja a játékvezetők labdarúgó múltja, továbbá feltételeztük, hogy a játékvezetők és az asszisztensek egyforma helyességgel ítélik meg az egyes szituációkat.
Vizsgálatunkban a területi, illetve az NB III-as bajnokságokban működő játékvezetők vettek részt. A nem reprezentatív vizsgálati minta nagysága N=563, ami igen jelentősnek mondható, hiszen a teljes magyarországi játékvezetői populáció nem éri el a 4000 főt. A vizsgálati minta kiválasztása nem valószínűségi, csoportos mintavétellel történt. A teszt mellett (amely minden tekintetben megfelelt az elsődleges tesztkritériumoknak), amelyben ki kellett választani a videó alapján a helyes ítéletet, valamint fegyelmezési szankciót, anamnézis formájában vizsgáltuk a játékvezetők egyes szociográfiai változóit is. A vizsgálat során kapott eredményeink statisztikai feldolgozásához a Statistica for Windows 10. verzióját használtuk (Stat-Soft Inc., 2012). A csoportok közötti különbségek kiszámításához Chi-négyzet próbát alkalmaztunk, a szignifikancia szintet 5%-on határoztuk meg.

A vizsgálat során mind a három hipotézisünk beigazolódott. A magasabb kerettagsággal rendelkező játékvezetők jobban teljesítettek a teszten az alacsonyabb kategóriájú kollégáiknál. Megállapítottuk, hogy a labdarúgó múlttal rendelkező játékvezetők nem értek el statisztikailag kimutathatóan jobb eredményt. A vizsgálat során kiderült, hogy a játékvezetők és az asszisztensek teljesítménye között szignifikáns különbséget nem tapasztaltunk.
A játékvezető-képzés fontos szegmense a mérkőzésszituációk helyes megítélése. Az UEFA által megfogalmazott ajánlások alkalmazása elősegítik a labdarúgás egységesítését. Fontos, hogy az amatőr bajnokságokban tevékenykedő játékvezetők is helyesen és egységesen működjenek közre a mérkőzéseken. Ezért célunk, hogy további változókat figyelembe véve folytassuk a vizsgálatunkat, az országos kerethez tartozó játékvezetők kiegészítésével.
